Tuosmarės ežeras

Tuosmarės ežeras () – ežeras Latvijos pietvakariuose, Liepojos miesto teritorijoje. Telkšo miesto šiaurės rytiniame pakraštyje, Medzės valsčiaus paribyje, apie 7 km nuo miesto centro. Plotas 4,05–4,15 km². Ištįsęs nežymiu puslankiu šiaurės–pietryčių kryptimi; ilgis 5,85 km, didžiausias plotis 1,2 km. Ežeras seklus, beveik visiškai užžėlęs nendrėmis, meldais, lūgnėmis ir plūdėmis (2018 m. duomenimis, vandens paviršiaus plotas 20,5 ha).Tosmares ezers, Ezeri.lv. Nuoroda tikrinta 2025-10-15. Krantai žemi, užliejami, neprieinami, pakrantėse drėgnos pievos. Paviršiaus altitudė 1 m, baseino plotas 73 km². Įteka keletas mažų upelių ir griovių. Veisiasi lydekos, ešeriai, karosai, kuojos, lynai ir kitos žuvys.I. Eipurs.Tosmares ezers. Enciklopēdija „Latvijas daba”, t. 5 (Rik–Ulm). Ryga, „Preses nams”, 1998 m., p. 224. ISBN 9984-00-312-4. Suskaičiuota apie 20 retų, nykstančių augalų rūšių.Ezeri, Liepāja. Nuoroda tikrinta 2025-10-15.

Ežeras lagūninės kilmės, dar apie 1880 m. į jį iš jūros buvo galima įplaukti laivais. Vakarų pusėje, šalia ežero, iškastas Tvirtovės kanalas (Cietokšņa kanāls), su kuriuo ežeras jungiasi pratakomis. Tarp ežero ir kanalo susidarė ilga, krūmais ir nendrėmis apaugusi sala. Ežeras ir jo pakrantės saugomi Tuosmarės gamtos draustinyje (įkurtas 1999 m.).Tosmare, Dabas aizsardzības pārvalde. Nuoroda tikrinta 2025-10-14.

 Šaltiniai 

Kategorija:Latvijos ežerai